A BIZOTTSÁG HATÁROZATA
(2005. április 29.)
a tagállamok részére a vidékfejlesztési intézkedésekre vonatkozóan a 2000-2006 közötti időszakra az Európai Mezőgazdasági Orientációs és Garanciaalap Garanciarészlege által megítélt keretösszegek indikatív felosztásának rögzítéséről szóló 1999/659/EGK határozat módosításáról
(az értesítés a C(2005) 1320. számú dokumentummal történt)
(Csak a dán, holland, angol, finn, francia, német, görög, olasz, portugál, spanyol és svéd szöveg hiteles)
(2005/361/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló, bizonyos rendeleteket módosító és hatályon kívül helyező, 1999. május 17-i 1257/1999/EK rendeletre (1) és különösen annak 46. cikke (2) bekezdésére,
mivel:
(1)
A Bizottság 1999/659/EK határozatával (2) a 2000-2006 közötti időszakra rögzítette a tagállamok részére az EMOGA Garanciarészlege által finanszírozott vidékfejlesztési intézkedésekre megítélt keretösszegek kezdeti felosztását.
(2)
Az 1257/1999/EK rendelet 46. cikkének (3) bekezdésével összhangban a keretösszegek kezdeti felosztását módosítani kell a tényleges kiadások és a tagállamok által benyújtott felülvizsgált kiadási előrejelzések alapján, figyelembe véve a programok célkitűzéseit.
(3)
Az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló 1257/1999/EK tanácsi rendelet alkalmazásának részletes szabályairól szóló, 2004. április 29-i 817/2004/EK bizottsági rendelet (3) 57. cikkének (2) bekezdésével összhangban a Bizottságnak az érintett pénzügyi év költségvetésének elfogadását követő két hónapon belül ki kell igazítania az 1999/659/EK határozatban meghatározott keretösszegek tagállamonkénti kezdeti felosztását.
(4)
A keretösszegek kezdeti felosztásának kiigazításakor figyelembe kell venni a tagállamok által a 2000-2004 közötti időszakban realizált pénzügyi teljesítést, valamint a 2005. és 2006. évre vonatkozóan a 2004. október 1-je előtt benyújtott felülvizsgált előrejelzéseket.
(5)
Az 1999/659/EK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
Az 1999/659/EK határozat melléklete helyébe e határozat mellékletének szövege lép.
2. cikk
Ennek a határozatnak a Belga Királyság, a Dán Királyság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, Írország, az Olasz Köztársaság, a Luxemburgi Nagyhercegség, a Holland Királyság, az Osztrák Köztársaság, a Portugál Köztársaság, a Finn Köztársaság, a Svéd Királyság és Nagy-Britannia és Észak-Írország Egyesült Királysága a címzettjei.
Kelt Brüsszelben, 2005. április 29-én.